Virallinen lehti nro C 320 , 06/11/1999 s. 0056



KIRJALLINEN KYSYMYS E-3586/98 esittäjä(t): Alexandros Alavanos (GUE/NGL) komissiolle (3. joulukuuta 1998) Aihe: Direktiivin 92/44/ETY täytäntöönpano Kreikassa Kreikka on presidentin asetuksella 121/FEK (hallituksen virallinen lehti) A 103/15.5.98 mukautunut direktiiviin 92/44/ETY(1) avoimen verkon tarjoamisen soveltamisesta kiinteisiin johtoihin. Ottaen huomioon että saatavilla olevien tietojen mukaan komissio kyseenalaistaa edellä mainitun direktiivin täytäntöönpanon asianmukaisuuden, kysytään: 1. Katsooko komissio, että on olemassa ongelmia sen suhteen, onko Kreikka pannut asianmukaisesti vai epätäydellisesti täytäntöön edellä mainitun direktiivin? 2. Onko muilla jäsenvaltioilla vastaavia ongelmia direktiivin 92/44/ETY täytäntöönpanossa? 3. Mihin toimiin komissio on ryhtynyt kussakin jäsenvaltiossa, jotta nämä panisivat kyseisen direktiivin täytäntöön asianmukaisella tavalla? Komission jäsenen Martin Bangemanninkomission puolesta antama vastaus (14. tammikuuta 1999) Avoimen verkon tarjoamisen soveltamisesta kiinteisiin johtoihin annetussa neuvoston direktiivissä 92/44/ETY säädetään niiden ehtojen yhdenmukaistamisesta, jotka koskevat vapaata ja tehokasta liittymistä yleisten televerkkojen kiinteisiin johtoihin ja niiden käyttöä, sekä yhdenmukaistetuilla teknisillä ominaisuuksilla varustettujen kiinteiden johtojen vähimmäisvalikoiman saatavuudesta koko yhteisön alueella. 1. Kesäkuun 4 päivänä 1998 Kreikan hallitus ilmoitti komissiolle 15. toukokuuta 1998 annetusta presidentin asetuksesta 121, jonka tarkoituksena on saattaa kyseinen direktiivi osaksi kansallista lainsäädäntöä. Asetuksesta ilmoitettiin yhteisöjen tuomioistuimen heinäkuussa 1995 antaman tuomion jälkeen; kyseisessä tuomiossa todetaan, että Kreikka ei ole noudattanut EY:n perustamissopimuksen mukaisia velvoitteitaan, koska se ei ole saattanut säädetyssä ajassa (viimeistään 5. kesäkuuta 1993) voimaan tarvittavaa lakia direktiivin täydellisestä noudattamisesta. Vaikka Kreikka on ilmoittanut edellä mainitusta presidentin asetuksesta, komission mielestä sen olisi toteutettava lisätoimenpiteitä noudattaakseen direktiiviä täydellisesti. Tämä arvio perustuu erityisesti siihen, että Kreikan laista puuttuu vaatimus, jolla varmistetaan, että kustannuslaskentajärjestelmä laaditaan ja otetaan käyttöön direktiivin mukaisesti. 2. Komissio antoi 25. marraskuuta 1998 neljännen kertomuksen televiestinnän sääntelypaketin toteuttamisesta(2). Kertomuksessa yksilöidään televiestinnän sääntelypaketin täytäntöönpanon suurimmat jäljellä olevat ongelmat jäsenvaltioissa, mukaan lukien kustannuslaskentajärjestelmien laatiminen ja soveltaminen kiinteiden verkkojen tarjoamiseen. Kertomukseen voi tutustua Internet-osoitteissa http//www.ispo.cec.be/infosoc/telecompolicy ja http//www/europa.eu.int/comm/dg4/lawliber/libera.htm. 3. Komissio tarkastaa jatkuvasti sellaisia ilmoitettuja kansallisia toimenpiteitä, joiden tarkoituksena on saattaa direktiivit osaksi kansallista lainsäädäntöä. Samalla se arvioi yhteisön televiestintälainsäädännön täytäntöönpanoa varmistaakseen, että jäsenvaltiot noudattavat yhdenmukaistamisdirektiivien vaatimuksia. Jos jäsenvaltio ei noudata näitä direktiivejä täydellisesti, komissio käynnistää EY:n perustamissopimuksen 169 artiklan mukaisen rikkomismenettelyn. Parhaillaan on käynnissä rikkomismenettely kahta sellaista jäsenvaltiota vastaan, jotka eivät ole noudattaneet direktiiviä. (1) EYVL L 165, 19.6.1992, s. 27. (2) SEK(98) 1981.